Oliver Rolf Kahn (n. 15 iunie 1969, Karlsruhe, Germania de Vest) este un fost fotbalist german care juca pe postul de portar. A început să joace fotbal la Karlsruher SC și apoi în 1994 s-a transferat la Bayern München, echipă la care a rămas până la finalul carierei. Este unul dintre cei mai de succes jucători germani din ultima vreme câștigând campionatul de opt ori, Cupa Germaniei de șase ori, Cupa UEFA (1996), UEFA Champions League și Cupa Intercontinentală (ambele în 2001). Individual, el a câștigat de patru ori la rând premiul de Cel mai bun Portar European, trei premii Cel mai bun portar al anului IFFHS, Balonul de Aur la Campionatul Mondial din 2002 și două trofee Fotbalistul german al anului.